104 年全國語文競賽原住民族語朗讀【宜蘭澤敖利泰雅語】 國中學生組 編號 1 號

mrhuw mngin

maki utux gbyan ga, kyupan paris ku utux alang Tayal. obeh cmka c’oli utux alang haca ga wayan naha si tmasu kmut. alang haca maga, si cla’i muyux kwara qu sali naha ru tanux naha, baha hmcwa ga knyupan pparis ku naha haca.

su’un naha mhngu kwara ku wa mho’ing knutan na paris lga, msli pkayan kwara ku utux alang haca. kmayan mrhuw naha mha, “ lla’i, ana ta nyu memaw mbahing kwara ta ga, mosa ta llungun ku ’osa ta aring kisa, llungaw ta kwara aki ta san kenu mlahang alang ta han? ” mtuli kmayan utux ku mbkis maha, “ kinang mita hiya ga, aki ta pslyun kwara mrkyas mlikuy, tehok sku gbyan lga, utux utux crxaw ta gbyan mwah mlahang sku alang ta hani. ” mtuli cmyuk utux mrkyas mlikuy mha, “ mha kri’un kmut paris loyi ku kwara mrkyas mlikuy alang ta ga, pcwa ta la? lman nha kmut loyi ga, ini ta kba ryax nku ’nbyan ta nga, su’un ta nya kmut kwara ta la! ”

mtuli kmayan utux c’oli ka mstmah papak maha, “ aki mcwa ita ka mlikuy hiya ga, klhang ta mngin sku lukus ta, tehok gbyan lga, aki si kri’i kmat ku mngin kwara paris. aki ini p’biy ana cikuy si tehok sasan nku kwara paris. yani kinang hani ga, memaw nyu m’ilis ku papak maku knat na mngin, utux utux gbyan ga si caku mlhaw tehok sasan ”. pkkayan kwara la ru ini ci swa’ing ptlu mnaga utux utux gbyan ku tlu ini abi kwara naha. kmayan loyi ku mstmah papak haca maha, “ ana cimu ini swa’ing kwara mamu ga, si caku klahang nanak mngin kinang hiya, lmay cimu mnaga paris ta utux utux gbyan, iya knkux lungan mamu, babaw nya ga mosa mamu ba’un ku inlungan maku. ”

maki utux ryax, tehok sku mku’ung kayan ini sluy ru r’suw ci yulung nya, babaw cka bengi ga, ’nyan thway ci miyuk alang nku paris, ulung su wa texan nku mngin na mstmah papak haca, mnwah mstanux te tanux. pungan nya ku paris ka ’nyan mkuri miyuk alang, helaw nya ci mosa kmayan kwara gluw nya, si tbuci magan bning nha ’ba ru san naha mnaga sku hgayun ku paris ka ’nyan. aki nyu miyuk alang nku paris lga, utux utux troyun naha ru kutan nha tunux paris, utux gbyan haca ga memaw mtgiyu ’ba mkkut nha paris. kncuxan nya texan naha lga, yani hayi mnwahan naha kmyut trakis ku pncri’an nha llingay ghayung haca, piyux calay wayan naha kutan ku paris ka mnwah miyuk alang naha.

su’un naha sryu ku pncri’an naha haca lga, msli loyi ru mkkayan kwara utux alang haca. tuli kmayan ku utux mbkis naha mha, “ pungi ci ke maku, micu hani lga aki ta mwayaw mrhuw na alang ta, kinang mita ga, mosa mu sbe sku mstmah ilis papak haca ku mrhuw ta, mcwa ga, ulung su hiya ku wa thoyay ci tgiwan sku hho’in ta, maha iyat hiya lga, aki ta si tmasu mshotaw tunux ta kwara. ” nanu yaca ku pkkayan kwara c’oli alang maha, “ biay ta hiya, biay ta sku mstmah ilis papak haca ku galan mrhuw ta. ” cmyuk kmayan mstmah ilis papak haca maha, “ la’i caku nya, ini ba’i iyat caku pthoyay maras sku utux alang ta, iyat caku calay! ” tuli kmayan utux c’oli maha, “ yaca la, aring kisa ga, pcyay ta lalu nya maha, “ mrhuw mngin ku mstmah papak ” la. ” nanu yaca ku tllwan naha cmi lalu maha, “ mrhuw mngin! ” yaca ku snbilan kmayan yaw lela nku mbkis ta maha “ mrhuw mngin ”.

104 年全國語文競賽原住民族語朗讀【宜蘭澤敖利泰雅語】 國中學生組 編號 1 號

跳蚤頭目

有一個夜晚，一個泰雅的部落遭敵人侵入。估計部落有一半的族人被敵人殺死。據說那個部落就像遭到血洗一般，因為是被敵人入侵的緣故。

在他們安葬完所有遇害的族人後，部落就召開部落會議。頭目首先發言：「孩子們，雖然我們深陷悲慟之中，我們仍然要面對從今天開始全族的未來。我們需要集思廣益如何來捍衛我們的部落。」有一位耆老起身說話：「照我看來，我們應該召集所有的年輕勇士，到晚上的時候，一個個分配到整個部落的領域來守衛。」一位年輕的勇士起來發言說：「如果年輕的部落勇士在守衛時又被敵人偷偷的殺死，我們該怎麼辦？當站哨的守衛被殺，當我們夜晚熟睡不知情的狀況下，我們又會被敵人殺的精光。」

有一個耳朵潰爛的人起來說話：「我們的勇士是不是可以在衣服上養跳蚤，到了晚上，就讓跳蚤偷偷的去咬我們的敵人。讓跳蚤叫敵人一點也不能好好睡覺直到早晨。就像我一樣，我的耳朵被跳蚤咬得全是傷。每一個晚上我都是清醒到早上。」族人就討論起來，但是都不願意被抽到一個晚上不能睡覺的事。這位耳朵潰爛的人再度起來說話：「你們都可以不同意，我還是會自己養跳蚤，我會每個晚上為你們守衛，你們不要驚慌，將來你們會知道我的用意。」

有一天，天色已晚，肉眼無法看清東西，又加上濃霧彌漫。到了半夜時刻，敵人又悄悄的侵入部落，慶幸的是，敵人的入侵被耳朵潰爛的人的跳蚤所發現，當時他正好到外面上廁所。他聽到敵人偷偷的摸入部落，就很快的去招呼他的同伴。他們就各自用手上所持的東西，到石牆的地方去埋伏等候敵人。正當敵人要進入部落時，他們就一個一個的撲倒敵人並且砍下敵人的頭顱。整整一個晚上，他們砍殺敵人的雙手都因此發麻。隔一天，他們看到石牆戰鬥的現場就好像是收割過小米的情形，他們殺死了很多偷偷入侵的敵人。

當他們清理完戰鬥的現場後，部落族人再一次召開部落會議來討論。其中一位耆老起來說話：「請各位一定要聽我的話，這個時候我們應該推選部落的新領袖，以我之見，我建議把部落領袖的位置交給那一位耳朵潰爛的人。因為，還好是他使我們免於一死，若不是他，我們都會人頭落地而死於非命。」因此，族人開始議論起來，說：「我們當推舉他，我們選擇那一位耳朵潰爛的人做我們的領袖。」但是，這位耳朵潰爛的人回答說：「我還年輕，我擔心無法勝任帶領整個部落和族人，我真的不能答應。」其中有一人起來說：「就到此為止，從今天開始我們要給他取一個稱號：「一個耳朵潰爛的跳蚤頭目」從那時開始就稱他為「跳蚤頭目」。這就是耆老傳下來的一則「跳蚤頭目」的神話故事。

104 年全國語文競賽原住民族語朗讀【宜蘭澤敖利泰雅語】 國中學生組 編號 2 號

alang mu

alang mu ga cyu maki uwan rgyax, p’asun myan ci ga maki ’sya ulay. mkilux ’sya ulay ga kahun htgan iyik uraw, myasa ci ga si gluw syaw llyung. knpu’ing ’sya llyung ga kahun bbu babaw rgyax, ubuy nya ga bbu rgyax Papak Waka. micu hani ga, wayan naha le’un ci kble tatak wahan mtisan  llpyung kahun ana inu. piyux ci c’oli mwah mtisan cahay. p’asun naha ci mosa mtisan ga maki mkilux ’sya ulay, hng’an naha kilux ’sya kakay naha ru ana mosa mlngya’ syaw ’sya llyung uyi.

trang maki ryax nku knlahang sexu Nipun alang myan lela ga, piyux ci ksinu nya, yan nku w’anux, para ru mit. mwah nanak mlngya’ mema ’sya llyung. piyux ci ini ptna piyit ga mwah kya uyi. aring suru pncri’an bnkisan myan ru hetay Nipun lga, snan naha bnkisan myan kmayan Nipun maha, “ kble’aw ta tatak pman kilux ’sya ”. wa swalan bnkisan myan ku Nipun, aring kya kble sali pman naha mkilux ’sya ulay kya la.

tugan hopa tatak pman knle’an na Nipun. utux ga pman nku mrhuw naha. utux ga, pman mlikuy Tayal. utux loyi ga, pman na knerin Tayal.

aring maki pman kiliux ’sya ulay alang lga, si cami usa mema kya krryax. ana mwalax kayan, ana ’lyan ru gbyan, ini cami hngi mosa mema kya. myasa calay pman ru khmay ci c’oli nya mwah mema kya krryax.

micu lga, nyu memaw mburuk sali knle Nipun lela. aring mwah ku sexu Thelu lga, maki utux mrhuw Thelu ga mnaki sali snbilan Nipun, mhenas mpu kawas hayi. aring wayan cami maki binah knkyan lga, wahan utux tyaba calay behuy Kolori. waya si hori hmor ’sya kwara sali Nipun ru kwara knle naha halan mema. ana utux alang myan uyi ga, tbiya kwara uraw utux alang. Khmay cami mosa alang b’nux, sngusun myan mnglun ga aki myan mosa p’was biru hogan ku lla’i alang.

sobeh mpu kawas micu hani ga, ya’eh ci knxan naha maki alang hogan, mkkayan kwara mbkis myan maha, “ kbleaw ta loyi ku wahan naha mtisan ’sya alang ta micu hani. ” s’usa naha kmayan mrhuw micu. psnan naha kble ku pman mkilux ’sya, aki wahan c’oli mwah mtisan alang ta loyi ku llungan naha. wayan sswalan mrhuw sexu micu hani. ba’un kble pman mkilux ’sya ulay loyi.

kmayan kwara mbkis alang maha, “ iyat ta lxani alang ta, laxi hmut maras Kahat Tewan mwah miyup alang Tayal, ble’aw ta ci mlahang knholan ta nanak, uraw hani ga bne’an ta nya bnkisan ta ru kbhoyaw ta kwara lla’i knbahan ta Tayal. ana mwah mtisan alang ta llpyung, aki nyu mwah smungus bayi uraw myasa, uraw wahan skyanux lla’i ta ga, iyat ta si hmti smwa’ing tbayi uraw, baha mcwa, nyu si s’uni ini kba’i p’yugan yaw nku cinbwanan micu hani, babaw nya ga si tbah m’iyu kayan, ini ba’i kwara knkyan ta iyik rgyax hani ga, yaca ku thoyay ci skyanux la’i knbahan. baha mcwa, alang ta ga maki llyung, gong ru mkilux ’sya ulay. maki uraw ta ga thoyay ta mtta hlahuy, ble’aw ta ci mlahang kwara bne’an ta nya bnkisan ta, nanak utux maha ta kaca mtiyaw ga, iyat mosa mkpyut lla’i ta Tayal. ”

104 年全國語文競賽原住民族語朗讀【宜蘭澤敖利泰雅語】 國中學生組 編號 2 號

我的部落

我的部落位在群山擁抱的山谷，最讓人稱道的是那裡有溫泉。熱燙的溫泉水來自於地底下，最理想的是它又沿著河岸湧流出來。河川的水源頭來自於高聳的山峰，它連接至大霸尖山的山嶺。如今，已經規劃建造理想的木屋，可以方便各地方的旅客來使用，很多人會來這裡遊玩。最讓人稱讚的景點就是有溫泉熱水的地方，遊客會把雙腳泡在溫泉熱水裡，同時也可以到河水中戲水。

以前在日本政府治理時期，這裡很多的野生動物，例如水鹿、山羌和山羊，牠們會自行出現在河岸邊用水。還有很多不同種類的飛鳥也會來到這裡。自從泰雅的祖先與日本軍隊戰鬥之後，日本政府向泰雅祖先要求說：「讓我們來建造溫泉木屋。」祖先答應日本人後，就開始建造洗溫泉水的房子。

日本人完成建造了三座大型的溫泉湯屋。一個是提供給日本中的領袖；一個是提供泰雅男人來使用；再一個是泰雅婦人所使用。

自從部落裡有了泡溫泉熱水的湯屋之後，就時常去泡湯。不論天氣下雨，不論白天或晚上，都沒有間斷到那裡泡湯。這裡不僅很適合泡湯，每一天更引來很多的人潮來這裡泡湯。

到今天，日本人所建的湯屋都已經腐朽。自從國民政府來台之後，其中一個官員曾經住在日本人所留下來的湯屋住了超過十年的時間。自從我們遷居到別的地點居住，又加上來了一個超級颱風葛洛莉，洪水沖毀了所有日本人的房子及泡溫泉的湯屋，部落的地層也下陷。我們有很多族人搬到城市居住，最大的目的是讓我們部落的子弟接受好的教育。

近十年來，族人在都市的生活很辛苦，我的耆老聚集討論說：「讓我們重新建造人們可以到我們部落戲水的地方。」就向現在的政府陳請，他們得到政府的准許，可以重新建造讓人們泡湯的溫泉屋。

部落的耆老都說：「絕對不可以放棄自己的部落，也不要任意的帶平地人到部落裡來。當好好守護自己的原鄉，這片傳承自祖先叫子孫生存的祖居地，是要讓泰雅子孫生養眾多的地方。不管我們的朋友來部落做什麼，有些人的目的是要來買最好的土地，不要任意答應買賣土地。因為，世事的變化難以預料，未來因為氣候變遷，很可能會改變我們人們的環境，或許我們部落的土地是可以讓子孫生存的地方。因為我們的部落有河川、溪流和溫泉。只要保留土地就可以登入山林，我們要好好的保留祖先傳留給我們的土地，只有這樣行，泰雅的子孫才能夠世代延續。」

104 年全國語文競賽原住民族語朗讀【宜蘭澤敖利泰雅語】 國中學生組 編號 3 號

spi na Piho

maki utux gbyan, Piho ga mnluw mama nya Yukan mnwah cmu yapit, prkyas calay tu’i rgya nku nwahan naha. helaw calay mita royi na mama Yukan, kyalun nya Piho maha, naga cikah cahay, halan maku cmu wa mu texan utux yapit cyu babaw khoni haca. sbilan nya malax Piho ru wa helaw calay miyuk mku’un ci iyik lahuy ku mama Yukan.

bsya calay mnaga mama Yukan ku Piho haca, mnglung maha, wa ci inu mama Yukan la, ini ba’i wa mkura inu ku tu’i nya, ini ba’i tputing mnwahan nya uyi. skinut calay Piho ru si t’aring mnahu puni ku hlahun naha iyik lkyux, mwah mama Yukan lga, aki nya wahan malah nku puni hani. hopa puni la ru t’aring malah nku Piho haca. ini kbsya lga, skruy m’abi ku Piho la ru t’aring mspi la.

spi na ku Piho haca ga, wa miyuk utux tyaba calay alang. alang haca ga ghci calay mayah cyu naha kmahan. miyuk cka mayah ku Piho ga, ana nanu llamu ku cyu naha tmhiyun. ruma ga ba’un Piho ku cyu naha tmhiyun, san maha ngahiy, cehuy, trakia, lmyun, layan, bolu, tbihi, benux, tmi, kabang, ’ryux pekun, ’ryux ahan, tana…, maki uyi ku g’eloh, yutak, moka, nasi, renbu, swika, para, onray, yimux, tokesyo..., si naha s’uni m’omah mayah naha. texan Piho ku kwara alang haca ga, ungat ana utux sali cyu myinut, ungat ana utux c’oli ini uluw ni’un. mnglung Piho maha, ca utux nanak alang hani, ungat ana ima c’oli cyu mkuri m’elang, kwara likuy ru nerin, ana la’i mrkyas ru krakis, ana kwara bkis ga, cyu mluw maki mayah kwara. cyu m’es calay mluw m’omah kwara. memaw si shalus msya spi nku Piho haca.

ini kbsya lga, kmkah tariy Piho ku mama Yukan maha, ca su nyu ble ci m’abi ru mspi isu la, memaw misu sgyun aring babaw rgyax, ini su cyuk ana cikuy. sheliy misu wayan su toruy ubah ruying la. coman nya halus nya ku Piho, cmyuk kmayan maha, iyat, waya misu lman mnahu puni aki su wahan malah mskinut calay kayan hani. skayan nya kwara mama nya Yukan, lalu waya nya spyalun soni. pungan kwara mama Yukan nku snpyalan na Piho lga, cmyuk kmayan maha, la’i mu Tayal Piho, myasa calay waya su spyun micu hani, nyu su nya wahan psba bnkisan Tayal maha, kngiyat ta mtiyaw mayah ta ga thoyay ta m’yanux uraw alang ta Tayal.

104 年全國語文競賽原住民族語朗讀【宜蘭澤敖利泰雅語】 國中學生組 編號 3 號

彼厚的夢

有一天夜晚，Piho跟隨著Yukan叔叔上山去獵飛鼠，他們經過的山路非常陡峭。Yukan叔叔的雙眼非常銳利，他告訴Piho說，你在這裡等一下，我要上去把我看到坐在大樹上的那一隻飛鼠打下來。他留下Piho後，在一剎那之間尤Yukan叔叔就消失在黑暗的深山樹林之間。

Piho等候他的Yukan叔叔有很長的一段時間，他心裏在想，Yukan叔叔到底去哪了，都不知道他的路線是往那裡去，也很難尾隨著去尋找他。Piho覺得很冷，他就在大石穴中開始生火取暖，當Yukan叔叔回來的時候，他也順便可以一起圍火取暖。火旺起來後，Piho就開始圍火取暖。不一會兒的時間，Piho就陷入沈睡，並且開始作了一個夢。

在Piho的夢中，他來到一個非常大的部落。那個部落所耕耘的田地非常廣大。Piho就走進田地中間，看到他們種植了各式各樣的農作物。有一些他們所種植的是Piho認得的農作物，例如，地瓜、芋頭、小米類、綠豆、長豆、白菜、花生、黃瓜、南瓜、小辣椒、生薑，剌蔥等。又有一些是香蕉、橘子、木瓜、梨子、連霧、西瓜、芭樂、鳳梨、桃子、百香果等。

他們都把田地耕耘種植得滿滿的作物。Piho所看到的這個部落，沒有一個家庭是貧窮的，沒有任何一個人是找不到東西吃的。Piho心裡在想，這個部落為什麼那麼特別，沒有一個人在偷閒懶惰，所有的男人女人，不論是少男少女，甚至是所有的老人，他們全部都一起在田地裡。興高彩烈的一起在田裡工作。Piho在夢中看到這些情景都會心微笑且流下口水。

不久，Yukan叔叔用腳踢Piho的大腿說，你怎麼睡得那麼甜又作起夢來，我從山上就一直叫著你的名字，你一點都沒有回應，讓我誤認為你是不是跌到懸崖硝壁去了。Piho擦拭起嘴角的口水，回答說：不是的，我是先為你生起一把火後，好讓你在這寒冷的天氣裏可以烤火取暖。他也把剛才所做的夢都告訴了Yukan叔叔。Yukan叔叔聽完Piho所做的夢之後，就應答說：泰雅的子孫Piho啊，你此時此刻做的是一個好夢，是泰雅的祖靈透過這個夢來教導你說，只有勤奮的在田地裡耕耘，我們才能夠在泰雅祖先所傳承的土地上生活下去。

104 年全國語文競賽原住民族語朗讀【宜蘭澤敖利泰雅語】 國中學生組 編號 4 號

myasa hoyin kalux

nyu rasun sali yaya maku utux uyuk hoyin kalux, t’aring cami pkita ga cayux calay. ana bi’an ni’un ga, memaw cayux ci mani, utux kawas wayan ga, yaca kya cayux na hoyin kalux haca. sa’ing kawas wayan ru bsya hayi mnlu cami la, t’aring mwah ksobeh yaya ru la’i nerin sali myan.

ini myan ba’i maki sali hani ga lalu mosa nya ba’un mtiyaw hoyin kalux hani. maki utux ryax, hiya nanak ku mnaki tanux sali, cami hiya ga sa’ing ryax mnwah myan alang rgyax mita bkis. mwah myan sali lga, texan myan ga nyu mb’ba kwara n’wa hoyin myan kalux. sgaluw myan calay, aki myan rasun pkita ku isya ga ini uwah ksobeh ru si cami nya pgyariy theya. pitu ryax utux hngawan wayan lga, wa si kcikuy cikuy bba n’wa nya la. ana ga, ini myan ba’i ci wa maha kenu bba nku n’wa nya wayan.

maki utux gbyan ga, memaw msa’an calay smuy tanux nku hoyin mu kalux, helaw myan ci mhtuw tanux, han myan mita lalu cyu nya sngayu smuy. san kaca mita ga, kba thuy calay m’u cyu nya cr’un ung tanux sali. kyapun myan ngungu m’u haca ga, waya si usa kmat tunux m’u ku hoyin kalux. ana ga, wa katun m’u nku babaw n’wa hoyin kalux uyi, kyapun myan m’u mnaki tanux sali haca, ini kbsya lga, mb’ba kwara n’wa hoyin myan kalux. tna calay mb’ba nku n’wa nya wayan, nanu ku mnwah myan alang rgyax mita bkis myan pilaw haca. yaca ku ba’un myan la, ca wa mb’ba n’wa nya ku hoyin mu kalux. kba ka mnhiyaw nya utux m’u ku aki mwah tl’ing sali myan, wa nya pson ru waya si kati m’u nku n’wa nya.

ba’un kwara utux sali myan nku hoyin myan kalux hani wa lokah calay mlahang sali. aring kya lga, twangan myan gmaluw nku hoyin myan kalux hani. tiyu kawas wayan ka mnaki sali myan hoyin kalux hani, m’esu kwara m’u ku waya nya p’elun ru pson. ruma ga msa’ang ci bhyaw m’u ru sgyun caku nya uwah kmiyak nku thuy ru hopa ci m’u.

tehok ryax nku ’bagan lga, hiya kryax mlahang tanux sali, ini nya ci kyupi iyik sali nku ana utux m’u. kwara utux sali myan micu ga, skrangiy myan gluw utux sali mita nku hoyin kalux hani. hoyin myan kalux hani ga yaya hoyin, kwara la’i myan nerin ga waya naha bi’an utux lalu nerin, Rimuy san myan micu hani ku myasa calay hoyin kalux hani.

104 年全國語文競賽原住民族語朗讀【宜蘭澤敖利泰雅語】 國中學生組 編號 4 號

忠心的黑狗

家裡的媽媽帶來了一隻黑色的小狗到家裡，我們第一次見面時牠非常的害羞。連我們拿食物餵食時，牠也都非常害羞小心的吃，即使是一年過去，那隻黑狗還是一樣害羞。第二年過去，牠跟我們在一起時間久了，牠才開始接近我們家中的媽媽和女兒。

我們不知道這隻黑狗到底在家裡能夠做什麼事。有一天，牠獨自守在屋外，我們則是回到部落二天去探望老人。我們回程到家之後，就看到家中的黑狗嘴巴上下都腫脹的非常大。我們看到時非常的同情，想要把牠帶到獸醫院檢查治療時，牠卻不接近我們，遠遠的與我們保持很遠的距離。七天一星期過去後，牠嘴上的腫脹就漸漸的消腫變小。但是，我們一直不知道牠的嘴腫脹到底是什麼原因所引起。

有一天晚上，黑狗在屋外非常猛烈的狂吠著，我們也就急忙出去外面探一探究竟，牠到底對著什麼在狂叫。看到之後才明白，有一條粗長的毒蛇被牠阻擋在屋外的角落。當我們抓住毒蛇的尾巴時，黑狗就快速的往毒蛇的頭部咬去。但是，黑狗的嘴角也被蛇咬到，在我們把屋外的毒蛇抓起來後，不久之後黑狗的嘴邊腫脹起來，跟上一次我們回到部落探望老人回程看到牠嘴巴腫脹的情形是一模一樣。這時我們終於才明白，為什麼當時黑狗的嘴巴會腫脹，原來牠是為了要追捕一隻原本要進到我們房子躲藏起來的毒蛇。牠不僅拼命要趕走蛇，也因此被毒蛇咬到嘴巴。

我們全家都知道了黑狗是如何奮力的保護照顧我們的房子。從那時候開始，我們更加倍的愛護這隻黑狗。這黑狗待在我們家裡已經有六年的時間，牠已經打死或是趕走了九隻毒蛇。有時牠會兇猛的追趕蛇，有時候就狂叫我們趕緊出來抓又粗又大的毒蛇。

每一次到了夏天時，牠都會保護房屋的外圍，阻擋蛇進到屋子裡面。現在我們全家看待這隻黑狗就當做是一家人來看待。我們這隻黑狗因為是一隻母狗，家中的女兒就給牠取了一個名字，我們現在都稱這隻黑狗為Rimuy。